MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning vedrørende forslaget til Europa-Parlamentets og Rådets direktiv om ændring af direktiv 79/373/EØF om handel med foderblandinger og 96/25/EF om omsætning af fodermidler

1998/0238 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning vedrørende forslaget til Europa-Parlamentets og Rådets direktiv om ændring af direktiv 79/373/EØF om handel med foderblandinger og 96/25/EF om omsætning af fodermidler

I. PROCEDURE

1. Den 14. juli 1998 forelagde Kommissionen Europa-Parlamentet og Rådet et forslag med hjemmel i EF-traktatens artikel 152 (KOM(1998)0435 endelig udg. - 1998/0238 (COD)) om ændring af direktiv 79/373/EØF om handel med foderblandinger og 96/25/EF om omsætning af fodermidler. [1]

[1] EFT C 261 af 19.8.1998, s. 3.

2. Europa-Parlamentet afgav en første udtalelse om Kommissionens forslag den 16. december 1998 og godkendte det uden ændringer. [2] Det Økonomiske og Sociale Udvalg afgav sin udtalelse den 28. januar 1999 [3], og Regionsudvalget afgav sin udtalelse den 15. september 1999 [4].

[2] EFT C 98 af 9.4.1999, s. 143.

[3] EFT C 101 af 12.4.1999, s. 89.

[4] Regionsudvalget har afstået fra at afgive udtalelse, og Rådet afventer en officiel meddelelse herom.

3. Rådet vedtog på sit møde den 15. november 1999 sin fælles holdning i overensstemmelse med EF-traktatens artikel 251.

II. FORMÅLET MED DIREKTIVET

Formålet med dette forslag er at foretage visse ændringer af Rådets direktiv 96/25/EF om omsætning af fodermidler og af Rådets direktiv 79/373/EØF om handel med foderblandinger.

Ændringerne af direktiv 96/25/EF tager sigte på:

1. at udvide anvendelsesområdet og at ændre titlen, så EF-reglerne fremover ikke blot gælder for omsætning af fodermidler, men også for anvendelsen heraf,

2. at sikre, at fodermidlerne ud over at opfylde reglen i artikel 3 om, at de skal være sunde, uforfalskede og af sædvanlig handelskvalitet, ikke har en ugunstig indvirkning på miljøet som følge af et eventuelt indhold af uønskede forurenende stoffer,

3. at opstille en liste over fodermidler, som det generelt forbydes at omsætte eller at anvende i foder for derved at efterkomme de i artikel 3 fastsatte krav; listen vil blive baseret på den, der er knyttet til Kommissionens beslutning 91/516/EØF om en liste over råvarer, som det i øjeblikket kun er forbudt at anvende til fremstilling af foderblandinger,

4. at sikre, at man kan spore fodermidler, der indeholder animalsk affald som defineret i direktiv 90/667/EØF om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF; for at et fodermiddel skal kunne spores fra det tidspunkt, hvor det bringes i omsætning, og indtil den endelige anvendelse, må produktetiketten indeholde oplysninger, der gør det nemt at identificere producenterne (dvs. ud over virksomhedens navn og adresse også godkendelsesnummeret og partiets referencenummer).

Ændringerne af direktiv 79/373/EØF tager sigte på:

1. at fjerne enhver henvisning til listen over de råvarer, som det er forbudt at anvende i foderblandinger, for derved at undgå forvekslinger med den nye liste over fodermidler, hvis omsætning og anvendelse i foder generelt skal forbydes,

2. at medtage en henvisning til forbuddet mod at anvende fodermidlerne på denne nye liste til fremstilling af foderblandinger,

3. at indsætte en bestemmelse om, at etiketten eller ledsagedokumentet ved foderblandinger skal indeholde angivelse enten af virksomhedens godkendelsesnummer (som fastlagt i direktiv 95/69/EF om betingelser og bestemmelser for godkendelse og registrering af visse foderstofvirksomheder og mellemhandlere og om ændring af direktiv 70/524/EØF, 74/63/EØF, 79/373/EØF og 82/471/EØF) eller registreringsnummeret, alt efter tilfældet.

III. KOMMISSIONENS HOLDNING (vedrørende Rådets fælles holdning):

Et af de mest problematiske spørgsmål i forbindelse med opnåelsen af en fælles holdning har været forslagets retsgrundlag (artikel 100A). Kommissionen var af den opfattelse at dette var det korrekte retsgrundlag; med ikrafttrædelsen af Amsterdam-traktaten enedes Rådet og Kommissionen om, at forslaget burde have hjemmel i artikel 152, stk. 4.

I øvrigt godkendte Rådet de materielle bestemmelser i Kommissionens forslag med et par enkelte ændringer, som Kommissionen kunne tilslutte sig. Desuden er der blevet foretaget flere redaktionelle ændringer med henblik på at tydeliggøre bestemmelsernes indhold.

Rådet har indføjet følgende ændringer:

1. Der er indsat en ny formulering af artikel 1, nr. 1, og artikel 1, nr. 7, samt en tilsvarende betragtning med henblik på en harmonisering med terminologien i de bestående EF-bestemmelser, bl.a. ved at ændre udtrykket "handel" til "omsætning", idet dette udtryk er blevet anvendt i EF-bestemmelserne i de seneste ti år. Der er dog ingen grund til at ændre den tyske sprogudgave, da udtrykket "omsætning" allerede er anvendt heri.

2. Den nye bestemmelse i artikel 1, nr. 3, samt en tilsvarende betragtning, som præciserer, at de særlige egenskaber, der er afgørende for en foderblandings kvalitet, også omfatter et krav om, at de tilsætningsstoffer, foderblandingerne indeholder, skal have en mindste holdbarhed, og at dette skal fremgå over for den endelige bruger.

3. Den nye artikel 1, nr. 8, som vedrører en ændring af udtrykket "mangimi" til "alimenti per animali" i den italienske sprogudgave.

4. En ændring af artikel 2, nr. 3, ved hvilken der indføres en sondring mellem kvalitetskravene til de fodermidler, der bringes i omsætning, og til dem, der anvendes direkte. Ingen af dem må udgøre nogen fare for dyrs eller menneskers sundhed eller for miljøet, men for sidstnævnte gælder der ikke længere noget krav om, at de skal være sunde, uforfalskede og af sædvanlig handelskvalitet.

5. I artikel 2, nr. 4, er første led blevet ændret, så det sikres, at kravet om at kunne spore et fodermiddel, gælder for flere fodermidler end dem, der er omfattet af direktiv 90/667/EØF om sundhedsmæssige bestemmelser for bortskaffelse, forarbejdning og afsætning af animalsk affald og for beskyttelse mod forekomst af patogener i foder fremstillet af dyr, herunder fisk, og om ændring af direktiv 90/425/EØF.

IV. KONKLUSIONER:

Kommissionen kan tilslutte sig Rådets fælles holdning, da de indføjede ændringer og de nye indsatte artikler medfører en forbedring af direktivet.

Rådet vedtog den fælles holdning enstemmigt.

V. ERKLÆRINGER FRA KOMMISSIONEN:

Kommissionen har ikke fremsat nogen ensidige erklæringer.